La vapur

Cun il term «vapur» pon ins associar blers differents maletgs. 

Cura che jau hai legì las indicaziuns davart il tema principal da quest carnet, hai jau pensà a tartuffels en paletscha, verdura cotga en il crivel da la padella, ma era a «Dampfnudeln» u per rumantsch: alvarinas. Jau hai prendì natiers in da mes cudeschs da cuschinar, hai legì il recept, e sun ma smirvegliada ... Alvarinas na vegnan insumma betg cotgas en vapur! Ellas n’èn nagut auter ch’ina pasta da levon cotga en furn cun ina bognada da latg, zutger e paintg. II num tudestg ans maina damai en errur. Tge impertinenza! Ma nua dovr’ins uschiglio anc vapur? – En la cosmetica per far il tractament da bellezza; a I’Expo 02 per producir il nivel da vapur. Ed alura è vegnì endament a mai insatge nostalgic-romantic, numnadamain las locomotivas a vapur da la Viafier retica. Mintgatant vegn ins surprais d’ina locomotiva a vapur che circulescha sin il trassé da la Viafier retica. Igl è in maletg tut speziaI che para da tegnair airi il temp e d’ans manar en epocas gia daditg passadas. Ils ins vesan en lur fantasia forsa scenas d’in film da cowboys, en il qual ils alvs en l’America fullan via per il demuni da fim nair, senza prender resguard sin donns e sperditas. Auters vesan co che la locomotiva cun il fim caracteristic sa storscha tar nus anc oz sin il traject unic e maina ses passagiers a moda segira en lur destinaziun, simplamain in pau pli plaun e patgific che sias collegas modernas. E tge pensais Vus, sche Vus udis il pled «vapur»? 

Cordials salids 
Karin Kohler-Pattis